Tanskassa yli tuhatta nuorta epäillään lapsipornon levittämisestä – jakoivat kahta videota ja yhtä kuvaa

Tanskassa yli tuhatta nuorta epäillään lapsipornon levittämisestä Facebookin viestipalvelussa. Poliisin mukaan tapauksessa ollaan nostamassa useita syytteitä. Epäillyistä noin 800 on poikia ja noin 200 tyttöjä. Suurin osa on 15–20-vuotiaita. Nuoret olivat jakaneet kahta videota ja yhtä kuvaa, joissa näkyy 15-vuotias tyttö ja useita samanikäisiä poikia. Suurin osa epäillyistä oli jakanut materiaalia kerran tai pari, mutta jotkut olivat levittäneet sitä useita satoja kertoja. Tanskassa on laitonta pitää hallussaan tai levittää kuvia tai videoita, joissa on alaikäisiä kuvaavaa seksuaalista sisältöä. Tanskan viranomaiset saivat tiedon tapauksesta Europolilta, joka puolestaan oli saanut tiedon Yhdysvaltojen viranomaisilta.